Vittorio Grigolo
Vittorio Grigolo er en italiensk tenor. Vittorio Grigolo fik sin første musikalske uddannelse i Rom i Det Sixtinske Kapels Kor, hvor han allerede som 9-årig blev solist. I 1990 debuterede han på La Scala som hyrdedrengen i Giacomo Puccinis opera Tosca. Da han i 2000 igen optrådte på La Scala, var det som solist i Giuseppe Verdis Tantum Ergo, der blev opført ved åbningskoncerten af Verdi-året (2001).
Efter nogle år, hvor Vittorio Grigolo især var tilknyttet operaen i Rom og Opernhaus Zürich, fik han i juni 2010 sit store gennembrud på Covent Garden, hvor han sang rollen som Des Grieux i Jules Massenets opera Manon. Hans Metropolitan-debut i rollen som Rodolfo i Puccinis La Bohème fandt sted i oktober 2010.
Vittorio Grigolo har en smuk lyrisk tenor og en dynamisk sceneoptræden, der også i en kort periode (2006-2007) gav ham succes som pop- og musicalsanger. Forinden havde han i 2003 sunget Tony i Leonard Bernsteins musical West Side Story på La Scala. I oktober 2010 udkom hans første klassiske cd-album, The Italian Tenor, med opera-arier af Gaetano Donizetti, Puccini og Verdi.